Vytauto Didžiojo universiteto biblioteka
54°53′57″ š. pl. 23°54′58″ r. ilg.﻿ / ﻿54.89917°š. pl. 23.91611°r. ilg.﻿ / 54.89917; 23.91611 Vytauto Didžiojo universiteto biblioteka (VDUB) ─ universiteto struktūrinis padalinys, įkurtas 1923 m. sausio 1 d. ir veikęs iki universiteto reorganizavimo 1950 m. 1989 m. atkūrus Universitetą, 1990 m. rugsėjo 1 d. atkurta ir biblioteka. Pirmuoju bibliotekos gyvavimo laikotarpiu sukaupto leidinių fondo biblioteka nepaveldėjo, nes jis reorganizavimo laikotarpiu buvo perėjęs kitų Lietuvos bibliotekų dispozicijon. Atkurtoji biblioteka dokumentų fondą formavo iš naujo. Šiuo metu joje saugoma daugiau nei 265 tūkst. spaudinių ir kitų dokumentų, atitinkančių universiteto studijų ir mokslo kryptis, kasmet įsigyjama apie 15–20 tūkst. fondo naujienų. Universiteto bendruomenė turi prieigą prie 43 licencijuojamų duomenų bazių, kuriose gali naudotis daugiau nei 60 tūkst. el. dokumentų (el. knygų, el. žurnalų ir kt. el. dokumentų). Paslaugos teikiamos daugiau nei 11 tūkst. vartotojų, kurie gali naudotis 3 abonementais ir 10 skaityklų su įrengtomis 475 darbo vietomis (78 iš jų kompiuterizuotos). Bibliotekoje dirba 48 darbuotojai. Visi bibliotekos veiklos procesai automatizuoti – nuo 2000 m. veikia integrali bibliotekinė sistema ALEPH 500 (ExLibris, Izraelis).